Stampa t-test tal-qari ... L-Għoxrin Ġimgħa taż-Żmien ta' Matul is-Sena M'intix ħlief bniedem, u mhux alla; ħsibt li għerfek hu għerf l-allat. Eżek 28, 1-10 Qari mill-Ktieb tal-Profeta Eżekjel Ġietni l-kelma tal-Mulej u qalli: "O bniedem, għid lill-prinċep ta' Tir: Dan jgħid Sidi l-Mulej: Int tkabbart f'qalbek u għedt: "Jien alla! Jien qiegħed fuq tron l-allat, f'nofs l-ibħra", meta m'intix ħlief bniedem, u mhux alla; u ħsibt li għerfek hu għerf l-allat. Arak! int egħref minn Danjel, ebda moħba mhi mistura għalik: b'għerfek u b'dehnek int stagħnejt, ħżint deheb u fidda fit-teżori tiegħek. Bl-għerf kbir tiegħek u bil-kummerċ tiegħek kattart ġidek, u qalbek tkabbret b'dan il-ġid. Għalhekk dan jgħid Sidi l-Mulej: Talli ħsibt li għerfek hu għerf l-allat, arani, se nġib fuqek il-barranin, l-aktar nies ħorox fost il-popli, jisiltu x-xwabel tagħhom kontra ġmiel għerfek, u jżebilħulek sebħek. Iniżżluk fil-ħofra, u tmut il-mewta iebsa tal-midrubin f'nofs ta' baħar. Tibqa' tgħid imbagħad: "Jien alla", quddiem il-qattiela tiegħek? Meta m'intix ħlief bniedem, u mhux alla, f'idejn dawk li jidorbuk! Int tmut il-mewt ta' nies bla ħtin, f'idejn il-barranin, għax jien tkellimt". Il-Kelma tal-Mulej R/. Irroddu ħajr lil Alla Dewt 32, 26-27ab.27ċd-28.30.35ċd-36ab R/. (39ċ): Ħadd ma hemm li jeħles minn idejja jew Salvana, Mulej, għall-glorja ta' ismek Jien kont ngħid: kieku rrid neqridhom, tifkirthom inħassar minn qalb in-nies, li kieku ma bżajtx miż-żeblih tal-għadu. R/. Li ma jaħsbux dawk li għakksuh u jgħajtu: Bis-saħħa ta' jdejna rbaħna, mhux il-Mulej li għamel dan. Ġens bla ħsieb, u nies bla fehma. R/. Kif jista' jkun li wieħed jiġri wara elf, u tnejn iħarrbu għaxart elef, jekk mhux għax il-Blata tagħhom begħithom, u l-Mulej telaqhom? R/. Għax qrib hu jum il-qerda tagħhom, fis jasal li hemm lest għalihom". Għax il-Mulej jagħmel ħaqq lill-poplu tiegħu, u l-qaddejja tiegħu jħenn għalihom. R/. AKKLAMAZZJONI QABEL L-EVANĠELJU Sidna Ġesù Kristu, li kien għani, ftaqar minħabba fikom, sabiex intom tistagħnu permezz tal-faqar tiegħu. EVANĠELJU Eħfef li ġemel jgħaddi minn għajn ta' labra milli wieħed għani jidħol fis-Saltna tas-Smewwiet. Qari mill-Evanġelju skont San Mattew F'dak iż-żmien, Ġesù qal lid-dixxipli tiegħu: "Tassew ngħidilkom li l-għani se jsibha iebsa biex jidħol fis-Saltna tas-Smewwiet! Iva, nerġa' ngħidilkom, eħfef li ġemel jgħaddi minn għajn ta' labra milli wieħed għani jidħol fis-Saltna tas-Smewwiet". Id-dixxipli stagħġbu ħafna meta semgħu dan, u qalu: "Mela min jista' jsalva?". Ġesù ħares lejhom u qalilhom: "Għall-bnedmin dan ma jistax ikun; għal Alla kollox jista' jkun". Imbagħad qabeż Pietru u qallu: "Tajjeb! Aħna ħallejna kollox u ġejna warajk; issa x'se jmissna?". Ġesù qalilhom: "Tassew ngħidilkom, intom li ġejtu warajja, fid-dinja l-ġdida, meta Bin il-bniedem joqgħod fuq it-tron glorjuż tiegħu, intom ukoll toqogħdu fuq tnax-il tron u tagħmlu ħaqq mit-tnax-il tribù ta' Iżrael. U kull min iħalli 'l daru jew 'il ħutu jew 'il missieru jew 'l ommu jew 'l uliedu jew ir-raba' tiegħu minħabba f'ismi, jerġa' jirċievi kollox għal mitt darba iktar, u jieħu b'sehmu l-ħajja ta' dejjem. U ħafna li huma tal-ewwel jiġu l-aħħar, u tal-aħħar jiġu l-ewwel". Il-Kelma tal-Mulej R/. Tifħir lilek Kristu
Qari tal-Quddies tat-Tlieta tal-XX ġimgħa matul is-Sena